«Scopus» bazasida eng yuqori indeksga erishgan olimlarga 100 mln so‘mdan mukofot beriladi

«Covid-19 Challenge 2020» innovatsion vositalar va yechimlar onlayn tanlovida 6ta eng istiqbolli loyihaga 100 mln so‘mdan grant mablag‘i ajratildi. Bu haqda 10 fevral kuni AOKAda Innovatsion rivojlanish vazirligi mutasaddilari ishtirokida bo‘lib o‘tgan matbuot anjumanida ma'lum qilindi.
Yoshlar akademiyasi tashabbusi bilan 2020 yildan boshlab, har yili ilm-fanning ustuvor yo‘nalishlari bo‘yicha «Scopus» xalqaro ilmiy nashrlar ma'lumotlar bazasida eng yuqori Xirsh indeksiga ega 40 yoshgacha bo‘lgan olimlarga Yoshlar akademiyasi tomonidan 100 mln so‘m miqdorida mukofot pullari berish amaliyoti joriy etildi va yil yakuniga ko‘ra matematika, geologiya, kimyo, biologiya fanlari bo‘yicha olimlar taqdirlanadi.
Bundan tashqari, 9 fevral kuni vazirlik tomonidan jamg‘armasi 2 mlrd so‘m bo‘lgan «2020 yilga eng yaxshi 20ta startap loyiha» tanlovi g‘oliblari e'lon qilindi. Tanlovga kelib tushgan loyihalar soni 519ta bo‘lib, eng istiqbolli 20ta startap loyiha akseleratsiya orqali moliyalashtirildi.
Shuningdek, «World youth innovation forum – 2020» Xalqaro yoshlar innovatsiya forumida 5100 nafarga yaqin o‘zbekistonlik yoshlar onlayn tarzda qatnashdi. Forumda AKT, tibbiyot, biotexnologiya va ekologiya, sanoat va qurilish, qishloq xo‘jaligi, energetika yo‘nalishlari bo‘yicha  loyihalar taqdim qilindi. Shundan 10 nafar g‘olib Innovatsion rivojlanish vazirligi huzuridagi Yoshlar akademiyasining iqtidorli yoshlarni qo‘llab-quvvatlash jamg‘armasi mablag‘lari hisobidan 300 mln so‘m mukofot bilan taqdirlandi.